Egpaar op KZN-plaas vermoor(Argieffoto: Lorraine Claasen) Die liggame van ’n egpaar is Sondag vroegoggend op hul plaas in die omgewing van Normandien naby Newcastle in KwaZulu-Natal, aangetref. Dana Geel, bestuurder van die plaaslike plaaswag, het Sondagoggend aan Maroela Media gesê ’n lid van die plaaswag het omstreeks 05:25 ’n roetine besoek op die plaas afgelê toe hy die liggame van ’n man en vrou voor die voordeur van die plaashuis aangetref het. Albei het skietwonde gehad. Die egpaar se hond het langs hulle gelê. Dié dier is ook geskiet. Volgens Geel het die lid van die plaaswag hom na die toneel ontbied en hy het die polisie in kennis gestel. Daar word in dié stadium vermoed dat die egpaar Saterdagaand van elders tuis gekom het en toe deur aanvallers by die plaashuis se voordeur oorval en doodgeskiet is. “Dit lyk of die aanvallers vroeër by die agterdeur ingekom het en die huis geplunder het toe die egpaar hulle vermoedelik verras het.” Volgens Geel is dit nie in dié stadium duidelik wat uit die huis gesteel is nie aangesien waardevolle besittings soos skootrekenaars en juwele vanoggend in die huis aangetref is. Die aanvallers het wel met die egpaar se motor op die vlug geslaan. Dié motor is intussen verlate naby Ladysmith aangetref. Daar was egter geen teken van die aanvallers nie. Geel het gesê die polisie is in dié stadium steeds op die toneel. Maroela Media het ’n navraag aan die polisie gerig en wag op terugvoer.